Hoërskool Overvaal se deure Donderdag gesluitSkokgranate is op 17 Januarie buite Hoërskool Overvaal in Vereeniging afgevuur nadat betogers en polisiebeamptes slaags geraak het. Foto: ANA Die Hoërskool Overvaal in Vereeniging se deure is Donderdag vir alle leerders gesluit en verskeie betogings word by die skool verwag. Angie Motshekga, minister van basiese onderwys, het glo toestemming gegee dat die skool Donderdag gesluit mag wees. Die skool sal Vrydag sy normale bedrywighede hervat. Verskeie vakbonde en politieke organisasies het aangedui dat hulle na die skool gaan opruk nadat die hooggeregshof in Pretoria beslis het dat die skool nie 55 Engelssprekende leerders hoef in te neem nie. Die South Students Congress (Sasco) in Gauteng het aangedui dat hulle na die skool gaan opruk. “Alles is gereed vir die optog na Hoërskool Overvaal in Vereeniging eerskomende Donderdag. Cosas en Sadtu sal ons lei wanneer ons die oorblyfsels van apartheid konfronteer,” het die organisasie gesê. Die onderwysersvakbond Sadou het aangedui dat die betoging om 09:00 sal plaasvind. “Kom ons sluit die rassistiese Hoërskool Overvaal!” lui ŉ plakkaat wat die vakbond versprei het. Motshekga het Maandag alle protesoptogte verbied, maar die vakbonde het aangedui dat hulle nie daarop gaan ag slaan nie. Lees alle vorige berigte oor Hoërskool Overvaal op Maroela Media.